Louise Frevert (DF), 2005-05-25:
Det er et umiddelbart sympatisk forslag, når man ser på de her 12 punkter, som Socialdemokraterne har lagt frem.
Men når det er sagt, vil jeg sige, at jeg synes, at det er lige på kanten af, hvad jeg vil betegne som et forligsbrud, hvis Socialdemokraterne gik hen og fik et flertal for det her.
For så vidt jeg erindrer – hvis Socialdemokraternes ordfører ellers hører efter – er Socialdemokraterne med i et forlig, og jeg vil bare erindre ordføreren om, at vi har brugt mange, mange timer under forhandlinger på eksempelvis at diskutere test.
Derfor kommer det fuldstændig bag på mig, at et af de punkter i det her forslag lige nøjagtig handler om test.
Nu ser det ud, som om Socialdemokraterne er rigtig, rigtig positive over for test, og det kan jeg jo kun kvittere for og synes er en strålende idé, for det er lige nøjagtig noget af det, som vi har siddet og plæderet for i timevis, i dagevis, i månedsvis, ja, nærmest i år, i sidste samling.
Der var Socialdemokraterne fuldstændig urokkelige, når det drejede sig om test.
Her foreslår de så, at man skal have test.
Men nu bliver det jo spændende at se, hvad det er for nogle test, vi skal have, om det skal være obligatoriske nationale test, og hvad de skal indeholde.
Det melder historien ikke noget om her, men jeg vil da gerne i første omgang kvittere for, at Socialdemokraterne har fået en form for klarsyn og har indvilliget i og fundet ud af, at test er den rette vej frem.
Så jeg vil gerne på Dansk Folkepartis vegne og sikkert også på regeringens vegne sige, at det virkelig er et lyspunkt i dag, at det er med i de her 12 punkter.
Men når det er sagt, vil jeg nok sige, at de fleste af de her punkter, som Socialdemokraterne kommer med – distriktsgrænser osv. – er nogle, der allerede kan effektueres i kommunerne på en eller anden måde, samtidig med at vi i al stilfærdighed håber, at hele problemstillingen med de her specielle tiltag for tosprogede børn er en overgangsperiode; ikke mindst for børnenes skyld, for det vil være skrækkeligt at skulle stigmatisere de her stakkels børn i generationer, fordi de ikke kan dansk.
Der er blevet taget mange, mange gode tiltag til sprogstimulering i børnehaveklassen, så vi håber og tror på, at det vil hjælpe på længere sigt, sådan at de tosprogede børn kan komme til at tale dansk og blive integreret på en rigtig god måde i det danske samfund.
For vi skal jo altså huske på, at det er børnene, der er hjulene i Danmarks fremtid.
Men når det er sagt, vil jeg da sige, at specielt det med test er positivt.
Jeg synes da også, det er udmærket, at Socialdemokraterne kommer med et forslag, men jeg kan bare ikke forstå, at man lige vipper på kanten her, hvor jeg altså som sagt synes, at man tangerer lige lovlig meget noget, som ligner en gråzone for forligsbrud.
Så det siger næsten sig selv, men jeg siger det nu alligevel: Vi kan ikke støtte Socialdemokraternes forslag.
Som udgangspunkt ville det være strålende, at man kunne teste alle børn, for så ville man finde ud af, hvad deres niveau var, og det vil sige, at man virkelig ville kunne sætte ind med ressourcer, så man kunne få alle med på en rimelig måde.
Det ville være den eneste rigtige måde, ligesom man kunne bruge det system, der hedder Reading Recovery, som er den newzealandske model.
Men når det er sagt, vil jeg sige, at det her altså lige nøjagtig drejer sig konkret om tosprogede børn.
Det er jo dem, der som sådan har problemerne med at kunne integrere sig.
Vi taler om integration, vi taler ikke bare om sproglige problemer, men vi taler om sproglige problemer i relation til integrationen.
Det, vi mener, er, at vi godt kunne tænke os at teste alle børn for at få dem alle sammen med op i niveau, men når det decideret drejer sig om at placere børnene på skolerne, ligesom der skulle være mulighed for i L 135, som er et lovforslag, der allerede er i gang og skal vedtages her i Folketinget, mener vi, at det er den givtige måde at gøre det på.